CELEX: 
Language: sk
Date: 2021-06-17 00:00:00
Title: DELEGOVANÉ NARIADENIE KOMISIE (EÚ) …/… ktorým sa dopĺňa smernica Európskeho parlamentu a Rady 2014/94/EÚ, pokiaľ ide o normy pre nabíjacie stanice pre elektrické autobusy

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Článkom 8 smernice 2014/94/EÚ
                  1
                sa Európska komisia splnomocňuje prijímať delegované akty s cieľom doplniť alebo aktualizovať technické špecifikácie infraštruktúry pre alternatívne palivá uvedené v článkoch 4, 5, 6 uvedenej smernice a v prílohe II k nej.
            
            
               Delegované akty sú potrebné na to, aby sa v súvislosti s infraštruktúrami, ktoré sa majú zaviesť alebo obnoviť, vyžadovalo splnenie technických špecifikácií európskych noriem, ktoré sa majú vypracovať, bez toho, aby bolo dotknuté nariadenie (EÚ) č. 1025/2012, v prípadoch, keď európske normalizačné organizácie (ESO) odporučili len jedno technické riešenie s technickými špecifikáciami podľa príslušnej európskej normy.
            
            
               V záujme vykonávania smernice 2014/94/EÚ a podľa článku 10 ods. 1 nariadenia (EÚ) č. 1025/2012 Komisia predložila Európskemu výboru pre normalizáciu (CEN) a Európskemu výboru pre normalizáciu v elektrotechnike (CENELEC) žiadosť
                  2
                (M533) o vypracovanie a prijatie vhodných európskych noriem alebo o zmenu existujúcich noriem stanovením technických špecifikácií interoperability s jednotným riešením, ak je to vhodné, založených na medzinárodných normách pre infraštruktúru pre alternatívne palivá.
            
            
               Normy, ktoré majú výbory CEN/CENELEC vypracovať na základe žiadosti M/533, sa týkajú technických špecifikácií infraštruktúry pre alternatívne palivá v smernici 2014/94/EÚ. Tieto špecifikácie sú uvedené v článku 4 ods. 14 a bodoch 1.3, 1.4, 1.5, 1.6 a 1.8 prílohy II – dodávanie elektrickej energie pre cestnú a námornú dopravu a vnútrozemskú plavbu; v článku 5 ods. 3 a bode 2 prílohy II – dodávanie vodíka pre cestnú dopravu a v článku 6 ods. 11 a bode 3 prílohy II – zemný plyn vrátane biometánu, dodávanie pre cestnú a námornú dopravu a vnútrozemskú plavbu.
            
            
               Po prijatí príslušných noriem výbormi CEN/CENELEC na základe žiadosti M/533 Komisia 13. augusta 2019 prijala delegované nariadenie Komisie (EÚ) 2019/1745, ktorým sa mení a dopĺňa smernica Európskeho parlamentu a Rady 2014/94/EÚ, pokiaľ ide o nabíjacie stanice pre motorové vozidlá kategórie L, pobrežné zásobovanie plavidiel vnútrozemskej vodnej dopravy elektrickou energiou, zásobovanie vodíkom v cestnej doprave a zásobovanie zemným plynom v cestnej a vodnej doprave, a ktorým sa zrušuje delegované nariadenie Komisie (EÚ) 2018/674.
            
            
               Týmto delegovaným nariadením Komisie sa dopĺňajú technické špecifikácie pre nabíjacie stanice pre elektrické autobusy uvedené v bode 1.6 prílohy II k smernici 2014/94/EÚ. 
            
            
               Je potrebné prijať spoločné normy pre nabíjacie stanice pre elektrické autobusy s cieľom odstrániť technické a regulačné prekážky v celej EÚ, čím sa uľahčí rozvoj jednotného trhu, aby sa vytvorili primerané podmienky pre účastníkov trhu a zabezpečilo bezproblémové vykonávanie revidovanej smernice o ekologických vozidlách, v ktorej sa stanovujú minimálne vnútroštátne cieľové hodnoty pre verejné obstarávanie ekologických autobusov vrátane čiastkovej cieľovej hodnoty pre obstarávanie autobusov s nulovými emisiami
                  3
               .
            
            
               V smernici sa stanovuje prechodné obdobie v trvaní najmenej 24 mesiacov pred tým, ako sa príslušné technické špecifikácie alebo ich zmenené verzie stanú záväznými pre infraštruktúru, ktorá sa má zaviesť alebo renovovať.
            
            
               2.KONZULTÁCIE PRED PRIJATÍM AKTU
            
            
               Prostredníctvom Fóra pre udržateľnú dopravu sa uskutočnili konzultácie s odborníkmi z členských štátov o normách pre infraštruktúru pre alternatívne palivá, ako aj s členmi Výboru pre infraštruktúru pre alternatívne palivá, ktorí poskytli poradenstvo v súvislosti s európskymi normami, ktoré sú predmetom tohto delegovaného nariadenia Komisie.
            
            
               3.PRÁVNE PRVKY DELEGOVANÉHO AKTU
            
            
               Týmto delegovaným nariadením Komisie sa dopĺňa smernica 2014/94/EÚ v súlade s článkom 4 ods. 14 uvedenej smernice.
            
            
               Na stanovenie technických noriem na úrovni EÚ je potrebné nariadenie, pretože to si nevyžaduje vnútroštátne transpozičné opatrenia a zabezpečuje včasnú harmonizáciu a rýchlu uplatniteľnosť noriem v členských štátoch.
            
            
               DELEGOVANÉ NARIADENIE KOMISIE (EÚ) …/…
            
            
               z 17. 6. 2021,
            
            
               ktorým sa dopĺňa smernica Európskeho parlamentu a Rady 2014/94/EÚ, pokiaľ ide o normy pre nabíjacie stanice pre elektrické autobusy 
               
            
               (Text s významom pre EHP)
            
         
         
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Európskeho parlamentu a Rady 2014/94/EÚ z 22. októbra 2014 o zavádzaní infraštruktúry pre alternatívne palivá
                  4
               , a najmä na jej článok 4 ods. 14,
            
            
               keďže:
            
            
               (1)V smernici 2014/94/EÚ sa stanovuje, že technické špecifikácie interoperability nabíjacích a čerpacích staníc by sa mali špecifikovať v európskych alebo medzinárodných normách. V prípade noriem, ktoré ešte neboli prijaté, by sa normalizácia mala zakladať na normách, ktoré sa vypracúvajú.
            
            
               (2)Podľa článku 10 ods. 1 nariadenia Európskeho parlamentu a Rady (EÚ) č. 1025/2012
                  5
                Komisia požiadala
                  6
                Európsky výbor pre normalizáciu (CEN) a Európsky výbor pre normalizáciu v elektrotechnike (CENELEC) o vypracovanie a prijatie vhodných európskych noriem alebo o zmenu existujúcich európskych noriem pre zásobovanie elektrickou energiou v cestnej doprave a námornej doprave a vo vnútrozemskej plavbe, zásobovanie vodíkom v cestnej doprave a zásobovanie zemným plynom vrátane biometánu v cestnej doprave a námornej doprave a vo vnútrozemskej plavbe.
            
            
               (3)V nadväznosti na vykonanie žiadosti Komisie M/533 vypracovali výbory CEN a CENELEC normy obsahujúce technické špecifikácie pre nabíjacie stanice pre elektrické autobusy uvedené v bode 1.6 prílohy II k smernici 2014/94/EÚ. 
            
            
               (4)Výbory CEN a CENELEC informovali Komisiu, že najvhodnejším typom nabíjacích staníc na bežné a vysokovýkonné nabíjanie elektrických autobusov striedavým prúdom sú konektory typu 2 podľa normy EN 62196-2.
            
            
               (5)Výbory CEN a CENELEC informovali Komisiu, že pre nabíjacie stanice na bežné a vysokovýkonné nabíjanie elektrických autobusov jednosmerným prúdom by sa mali používať konektory kombinovaného systému nabíjania „Combo 2“ podľa normy EN 62196-3.
            
            
               (6)Výbory CEN a CENELEC informovali Komisiu, že v záujme zabezpečenia interoperability by sa na automatické zariadenia s kontaktným rozhraním na nabíjanie elektrických autobusov vodivým prepojením v režime 4 podľa normy EN 61851-23-1 mala uplatňovať norma EN 50696. Táto norma spolu s vyššie uvedenými normami bude zohrávať kľúčovú úlohu pri zavádzaní elektrických autobusov v mestách.
            
            
               (7)Podľa smernice Európskeho parlamentu a Rady (EÚ) 2019/1161
                  7
                sú v rámci verejného obstarávania pre autobusy s nulovými emisiami vyhradené minimálne vnútroštátne podiely do výšky 22,5 % na roky 2021 – 2025 a 32,5 % na roky 2026 – 2030. Keďže čoraz viac orgánov a prevádzkovateľov verejnej dopravy v snahe dosiahnuť tieto cieľové hodnoty prechádza na autobusy s nulovými emisiami, je nevyhnutná plná interoperabilita infraštruktúry vozidiel a nabíjacích staníc.
            
            
               (8)Mala by sa zabezpečiť interoperabilita rôznych typov nabíjania elektrických autobusov s cieľom vytvoriť rovnaké podmienky pre výrobcov a prevádzkovateľov a umožniť úspory z rozsahu a zároveň zabezpečiť otvorenosť voči technologickým riešeniam. Malo by sa tým vylepšiť využívanie inteligentného nabíjania vrátane služieb energetického prepojenia vozidla a siete. 
            
            
               (9)Odborníci z členských štátov, s ktorými sa konzultovalo prostredníctvom Výboru pre infraštruktúru pre alternatívne palivá, a pridelenci členských štátov pre dopravu poskytli poradenstvo k európskym normám a technickým špecifikáciám, ktoré sú predmetom tohto delegovaného aktu.
            
            
               (10)Komisia by mala zodpovedajúcim spôsobom doplniť bod 1.6 prílohy II k smernici 2014/94/EÚ odkazmi na európske normy a technické špecifikácie, ktoré vypracovali výbory CEN a CENELEC.
            
            
               (11)Pri vykonávaní nových technických špecifikácií uvedených v prílohe II k smernici 2014/94/EÚ prostredníctvom delegovaných aktov sa uplatňuje prechodné obdobie 24 mesiacov,
            
            
               PRIJALA TOTO NARIADENIE:
            
            
               Článok 1
            
            
            
               Nabíjacie stanice pre elektrické autobusy uvedené v bode 1.6 prílohy II k smernici 2014/94/EÚ musia byť na účely interoperability vybavené takto:
            
            
               –nabíjacie stanice pre bežné a vysokovýkonné nabíjanie striedavým prúdom pre elektrické autobusy musia byť vybavené minimálne konektormi typu 2 podľa normy EN 62196-2,
            
         
         
            
               –nabíjacie stanice pre bežné a vysokovýkonné nabíjanie jednosmerným prúdom pre elektrické autobusy musia byť vybavené minimálne konektormi kombinovaného systému nabíjania „Combo 2“ podľa normy EN 62196-3,
            
            
               –automatické zariadenie s kontaktným rozhraním na nabíjanie elektrických autobusov vodivým prepojením v režime 4 podľa normy EN 61851-23-1, pokiaľ ide o automatické pripojovacie zariadenie (ďalej len „ACD“) namontované na infraštruktúre (zberač), ACD namontované na streche vozidla, ACD namontované pod vozidlom a ACD namontované na infraštruktúre a pripojené k boku alebo na strechu vozidla, musí byť vybavené mechanickými a elektrickými rozhraniami vymedzenými v norme EN 50696.
            
            
               Článok 2
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie. 
            
            
               Uplatňuje sa od [Úrad pre publikácie: vložte dátum 24 mesiacov po dátume nadobudnutia účinnosti].
            
            
               Toto nariadenie sa vzťahuje len na nabíjacie stanice pre elektrické autobusy, ktoré sú nainštalované po dátume začatia uplatňovania tohto nariadenia.
            
            
               Nariadenie sa nevzťahuje na nabíjaciu infraštruktúru pre vrchné vedenie trolejbusov (trolejové drôty). 
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 17. 6. 2021
            
            
               
                     Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Smernica Európskeho parlamentu a Rady 2014/94/EÚ z 22. októbra 2014 o zavádzaní infraštruktúry pre alternatívne palivá (Text s významom pre EHP).
               
               
                  
                     (2)
                  
                        M/533 Vykonávacie rozhodnutie Komisie C(2015) 1330 final z 12. marca 2015 týkajúce sa žiadosti adresovanej európskym normalizačným organizáciám v súlade s nariadením Európskeho parlamentu a Rady (EÚ) č. 1025/2012 o vypracovanie európskych noriem pre infraštruktúru pre alternatívne palivá.
               
               
                  
                     (3)
                  
                        Smernica Európskeho parlamentu a Rady (EÚ) 2019/1161 z 20. júna 2019, ktorou sa mení smernica 2009/33/ES o podpore ekologických a energeticky úsporných vozidiel cestnej dopravy (Text s významom pre EHP).
               
               
                  
                     (4)
                  
                        Ú. v. EÚ L 307, 28.10.2014, s. 1. 
               
               
                  
                     (5)
                  
                        Nariadenie Európskeho parlamentu a Rady (EÚ) č. 1025/2012 z 25. októbra 2012 o európskej normalizácii, ktorým sa menia a dopĺňajú smernice Rady 89/686/EHS a 93/15/EHS a smernice Európskeho parlamentu a Rady 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES a 2009/105/ES a ktorým sa zrušuje rozhodnutie Rady 87/95/EHS a rozhodnutie Európskeho parlamentu a Rady č. 1673/2006/ES (Ú. v. EÚ L 316, 14.11.2012, s. 12).
               
               
                  
                     (6)
                  
                        M/533 Vykonávacie rozhodnutie Komisie C(2015) 1330 final z 12. marca 2015 týkajúce sa žiadosti adresovanej európskym normalizačným organizáciám v súlade s nariadením Európskeho parlamentu a Rady (EÚ) č. 1025/2012 o vypracovanie európskych noriem pre infraštruktúru pre alternatívne palivá.
               
               
                  
                     (7)
                  
                        Smernica Európskeho parlamentu a Rady (EÚ) 2019/1161 z 20. júna 2019, ktorou sa mení smernica 2009/33/ES o podpore ekologických a energeticky úsporných vozidiel cestnej dopravy (Ú. v. EÚ L 188, 12.7.2019, s. 116).